Einn af reyndari meðlimum Trimmklúbbs Seltjarnarness ( TKS ) er hin 72. ára Ágústa Sigfúsdóttir . Auk þess að vera menntaður sjúkraþjálfari og starfa sem leiðsögumaður á sumrin hefur Ágústa hlaupið með TKS í heil 23 ár . Aðspurð segist hún alltaf hafa haft áhuga á íþróttum þó áhuginn á hlaupum hafi ekki komið til fyrr en á efri árum . Íþróttir hafi í raun verið hluti af hennar uppeldi , þá sér í lagi leikfimi og skíði sem hún stundar enn þann dag í dag . Hlaup.is heyrði í þessari kjarnakonu sem vílar ekki fyrir sér að leggja tugi kílómetra að velli í viku hverri þó hún sé kominn á áttræðisaldur . Hvenær gekkstu í hlaupahópinn , varstu búin að hlaupa lengi áður ? Ég gekk í hlaupahópinn á Nesinu , TKS vorið 1990 fyrir áeggjan Margrétar Jónsdóttur íþróttakennara , þjálfara okkar til margra ára og eins af stofnendum klúbbsins . Hafði þá aldrei stundað hlaup áður né verið í frjálsum íþróttum . Hvað hefur það gefið þér að hlaupa í hlaupahóp ? Það munar bara öllu að vera í hlaupahópi , sérstaklega í upphafi ferilsins . Maður fær kennslu og leiðbeiningar sem er nauðsynlegt , mikla hvatningu og síðast en ekki síst er félagslegi þátturinn mikilvægur . Hver er munurinn á því að hlaupa ein eða í hlaupahóp ? Það er auðvitað reginmunur þar á en báðir kostir geta verið góðir . Eins og ég áður nefndi þá er félagslega hliðin mikilvæg , t.d. þegar við hitum upp saman með okkar þjálfara og hlaupum styttri eða lengri vegalengdir . Þá er hægt að spjalla um lífið og tilveruna á leiðinni . Maður lætur margt flakka , léttir á sér og kemur heim sterkari og léttari bæði andlega og líkamlega !!! Hvernig hlaupari ertu , hvað hleypur þú oft og lengi í einu ? Ég er meðalhlaupari og er bara ánægð með það . Byrjaði að hlaupa þegar ég var 49 ára gömul . Hleyp að meðaltali þrisvar í viku á veturna , um 6 - 10 km. , en 3 - 4x í viku á sumrin og lengi þá vegalengdirnar upp í 8 - 18 km , sérstaklega þegar nálgast Reykjavíkurmaraþon . Í Reykjavíkurmaraþoninu hef ég yfirleitt hlaupið hálft maraþon . Á fólk sem er að hlaupa að ganga í hlaupahóp ? Já ég myndi eindregið hvetja alla þá sem hlaupa að tengjast einhverjum hlaupahópi , þó maður hlaupi ekki alltaf með hópnum hópnum , því maður er manns gaman . En sem byrjandi er nauðsynlegt að fá ráð og aðhald , til að þjálfa rétt , m.a. til þess að komast hjá óþarfa meiðslum og ýmsum álagseinkennum . Hvað gera hlaup fyrir þig persónulega ? Hlaupin eru orðin snar þáttur í mínu lífi , lífsstíll sem ég hef stundað í fjölda mörg ár og veitir mér ánægju og vellíðan . Af hverju hlaup frekar en ræktin eða önnur hreyfing ? Líklega er það útiveran sem skiptir mestu máli . Mundi alltaf frekar velja hreyfingu utanhúss . Það að hreyfa sig utanhúss , ganga á fjöll , fara á skíði , synda eða hjóla er allt því tengt . Sennilega er best að blanda þessu hæfilega saman til að reyna á sem flesta vöðvahópa . En auðvitað er styrktarþjálfun í ræktinni góð , þó mér þyki ekki sérlega gaman að vera í tækjasal og kýs þá frekar góða almenna leikfimi með yoga ívafi . Viltu deila með lesendum því sem hefur staðið upp úr persónulega í hlaupunum á þessu ári ? Það var margt skemmtilegt á síðasta ári . En ég tók þá ákvörðun snemma sumars , að hlaupa ekki ½ maraþon í Reykjavíkurmaraþoninu eins og venjulega heldur láta mér nægja 10 km . Ég var að fara í nokkuð erfiða fjallgönguferð til Machu Picchu í Perú stuttu eftir Reykjavíkurmaraþonið og taldi skynsamlegra að spara mig dálítið . En þetta var samt ekki auðveld ákvörðun og ég var eiginlega komin á fremsta hlunn með að skrá mig út úr hlaupinu , því þetta væri svo lítið og hallærislegt ! En þá fæ ég formlegt bréf þar sem mér er tilkynnt að það standi til að stofna " Heiðursmannaklúbb maraþonhlaupara " og ég sé ein af þeim . Sem sagt íslenska útgáfan af " Hall of Fame " !!! Þá var nú ekki aftur snúið og ég hljóp mitt hlaup með bros á vör og varð fyrst í mínum aldursflokki , sem er nú kannski ekki svo erfitt þegar keppendur eru bara fjórir !!!!! Gullin koma með aldrinum ! Hver eru markmiðin til skemmri og lengri tíma ? Halda áfram að hlaupa eins lengi og ég get . Ég veit að það er ekkert sjálfgefið að geta hlaupið á mínum aldri og líða vel . En ég þakka fyrir hvert skipti sem ég get farið út að hlaupa . Auðvitað er stefnan alltaf á hálft maraþon í Reykjavíkurmaraþoni og ég læt það vera aðal markmiðið í ár . Annað sem þú vilt koma á framfæri ? Hvet alla þá sem hafa hug á því að hlaupa að prófa það . Ein vinkona mín segir ævinlega þegar talið berst að hlaupum að hún mundi ekki komast út á næsta horn , mundi bara deyja ! Hlaup henta ekki öllum en þá er margt annað í boði .